Kacska Csacska gólya története rész

Erdős Berkes Lea

2018

Publio Kiadó

www.publio.hu

Minden jog fenntartva!

Korrektúra: Vörös Eszter

1. fejezet

Ebben a fejezetben kiderül néhány fontos dolog a gólyákról, és megtudhatjátok, miről is fog szólni a történet.

Biztosan láttatok már gólyákat, gyerekek. Ha nem is a saját szemetekkel, akkor a televízióban vagy egy rajzon, fényképen. Ha még így sem, akkor békákat biztosan, és aki tud egyet s mást a gólyákról azt is tudja, mivel táplálkoznak.

Ha megengeditek, akkor bemutatom nektek az egyik fajtájukat, a fehér gólyát.

Képzeljétek ez a történet róluk, a kalandjaikról és különféle kétlábú, négylábú barátaikról, ellenségeikről szól.

A fehér gólyák legszívesebben ásóbékákat, vakondokot, rovarokat, bogarakat, egereket, pockokat, gyíkokat, kígyókat esznek. Leginkább a nedves réteket kedvelik, ahol ennivalóra vadásznak. Fészkeiket villanyoszlopokra, házak kéményeire építik.

A történetem első részében Csacskáról, a lustácska, túl kíváncsi gólyáról fogok mesélni, aki gyakran nem figyelt szüleire és nem fogadott szót nekik. Tekergette fejecskéjét, amikor az anyukája vagy apukája mutatott neki valami hasznosat és mindig mindenbe beleütötte a csőrét.

A folytatásban – mert több rész is lesz – nemcsak gólyaszemmel, hanem más állat bőrébe bújva ismerkedhettek meg a tópart, mező, erdő, sőt még Afrika élővilágával is. Nevethettek, vagy éppen bosszankodhattok a szeretnivaló vagy komisz állatokon, gyűjthettek kellemes és kellemetlen tapasztalatokat kalandjaikon keresztül. De azért minden titkot nem fedek fel előre, mert azt szeretném, hogy mindig kíváncsian várjátok az újabb részeket. Remélem, tetszeni fognak nektek.

fejezet

Ebben a fejezetben mutatkozik be a gólyapár.

Megtudhatjátok, hova építettek fészket.

Először is ismerkedjünk meg főszereplőink otthonával, azzal a gazdasággal, ahová a gólyapár fészket rakott. Ez a hatalmas épület nem olyan volt, mint egy kidőlt tanya, hanem gyönyörűen felépített emeletes ház, verandával, nagy kerttel, gyümölcsössel, gazdasági épületekkel, szérűvel, magtárral.